Налшык и хъуреягъыр къэзыкIухь гъуэгу
КъБР-м и Правительствэм и мурадщ Налшык и хъуреягъкIэ къэзыкIухь гъуэгур зэращIыну проектыр Къэбэрдей-Балъкъэр Республикэм и Iэтащхьэ Къанокъуэ Арсен и пащхьэ зэман гъунэгъум къриубыдэу ирилъхьэну. А гъуэгур сэбэп хъунущ республикэм и къалащхьэм и уэрамхэм щызекIуэ автомашинэхэр гъэмэщIэнымкIэ.
Мы проектым щыхэплъащ КъБР-м транспортымкIэ, связымрэ гъуэгу хозяйствэмкIэ и министр ДыщэкI Аслъэн, Налшык къалэ округым и администрацэм и Iэтащхьэм и къалэнхэр зыгъэзащIэ Кладько Игорь, Iуэхум къегъэщIылIа ведомствэ зыбжанэм я унафэщIхэр хэту республикэм и Правительствэм и УнафэщI Хьэсанэ Руслан иригъэкIуэкIа зэIущIэм.
Проектым и Iыхьэ нэхъыщхьэр зытеухуар Идарым и уэрамым щежьэу Севернэ уэрамым екIуалIэ, адэкIэ аэропортым къыпекIуэкIыу 3-нэ Промышленнэ дэкIыпIэм пыувэж гъуэгур укъуэдиинырщ. Абы ипкъ иткIэ, щIэуэ яухуэн хуейщ Къэбэрдей уэрамым щегъэжьауэ Севернэ уэрамым нэс кIуэ Iыхьэр. Мы проектым къызэрыщыгъэлъэгъуам хуэдэу гъуэгур яухуэмэ, Идарым и уэрамымрэ Къэбэрдей уэрамымрэ щызекIуэ транспортыр нэрылъагъуу нэхъ мащIэ хъунущ. ЗэIущIэм хэтахэм мы проектыр къезэгъыу къалъытащ.
Фигу къэдгъэкIыжынщ Налшык хъурейуэ къыдекIуэкI гъуэгу ухуэн хуейуэ къызэрилъытэр республикэм и транспорт комплексым зегъэужьыным теухуа иужьрей зэIущIэхэм ящыщ зым Къанокъуэ Арсен щыжиIауэ зэрыщытар. Абы щыгъуэ республикэм и Iэтащхьэм къалэну къигъэуващ псом япэу къалэ кIуэцIым автомашинэхэр щызэтримыхьэн папщIэ зыхуеину Iуэхухэр ялэжьыну.
КъБР-м и Iэтащхьэмрэ Правительствэмрэ
я пресс-IуэхущIапIэ.
